text: Свят :: Пипнаха роден автоджамбаз в Италия :: Monitor.bg
  16:24 24 Февруари 2021
  Врачански автокрадец е арестуван при мащабна акция на карабинерите в Италия.
  За разбитата банда, с участието на врачанина Траян Ангелов Бешков и друг българин - Стефан Николов Стефанов, съобщава сайтът padovaoggi.it. От медията посочват, че престъпната група е била разбита на 13 февруари в Падуа и определят бандата като организирана, професионална и безскрупулна.
  "Те са професионалисти от подземния свят, готови на всичко и тясно специализирани в кражбите на луксозни автомобили. Двамата българи, арестувани в Киоджа се канели да избягат от Италия с две рециклирани превозни средства с чуждестранни номера", твърди още италианския сайт.
  От медията уточняват, че разследването е започнало през декември 2020 г., когато в областта Венето започнали да изчезват скъпи автомобили. Впоследствие карабинерите успяват да идентифицират района, където бандата е отседнала и там откриват навес в занаятчийския район, където се съхраняват откраднатите машини. Там бил организиран голям магазин за части и за пререгистрация на превозните средства.
  Разследването установило, че готовите за износ автомобили с български, швейцарски и австрийски номера били практически неразпознаваеми. Инструментите, с които е оборудвана организацията, са много сложни и позволяват да се прихващат радиочестотите на дистанционното управление за затваряне на вратите и да се клонират дистанционно ключовете на автомобила и след това да се препрограмира напълно цялата вътрешна система чрез компютър.